Torstein Hagen er Norges nest rikeste mann. Ifølge Kapital er han god for 52 milliarder kroner. Det er så mye penger at det er nesten umulig å skjønne omfanget av det. Hvis Hagen hadde brukt alle pengene sine på Grandiosa, hadde han fått råd til 1,6 milliarder pizzaer. Om han stablet dem oppå hverandre, ville tårnet rage 26.637 kilometer høyt. Det er en fjortendedel av strekningen opp til månen.

I helgen havnet Hagens cruiseskip Viking Sky i havsnød. Dramaet som utspant seg lørdag og søndag var en forferdelig opplevelse for passasjerer og mannskap. Heldigvis festet ankrene seg til havbunnen bare hundre meter før katastrofen ville vært et faktum. Heldigvis klarte seks helikoptre å redde ut et stort antall skadde passasjerer mens skipet lå i de frådende bølgene.

Les også: De styrte redningsaksjonen (for abonnenter)

Heldigvis. Men dette skyldtes selvfølgelig ikke bare hell. Rutinerte og kompetente fagfolk med avansert utstyr var en helt nødvendig forutsetning for at redningsaksjonen ble så vellykket. Det koster, og det er et spleiselag av skattebetalere som har donert deler av lønna si over lang tid som står bak hjelpen som reddet passasjerer og mannskap på Torstein Hagens skip. Hovedredningssentralen har opplyst at redningsarbeidet kan ha kostet flere titall millioner kroner.

Hagen betaler også skatt. I fjor skjenket han 59.784 kroner til den norske felleskassa. Det tilsvarer 1331 Grandiosaer og kapper høyden på Hagens pizzatårn med litt over 30 meter. Hagen betaler så å si ikke skatt fordi han bor i Sveits – selv om han er norsk statsborger. Det var derfra han kom til Molde i privatflyet sitt søndag.

Om dette er det samme privatflyet som spilte en sentral rolle i skandalen rundt tidligere Bergens-ordfører Trude Drevland, kan man ikke si med sikkerhet. Drevland var gudmor for Viking Skys søsterskip, Viking Star, da det ble døpt i Bergen 17. mai 2015. Forut for skipsdåpen ble Drevland påspandert en tur til Venezia med hotellopphold i Hagens privatfly. Hagen tok hele regningen. Også Drevlands sønn var med på turen. I samme tidsrom pågikk det intens påvirkning overfor Næringsdepartementet. Hagen ville endre reglene for Norsk internasjonalt skipsregister, NIS-registeret, slik at også hans cruiseskip kunne komme inn i ordningen. Departementet sa nei. Etter at Trude Drevland hadde tatt direkte kontakt med statsråd Monica Mæland flere ganger, ble reglene likevel endret. Viking Star ble skrevet inn i NIS. Etter skipsdåpen seilte Drevland til Oslo med båten, der hun ble innkvartert på Hotel Continental. Også det på Hagens regning. Politiet ønsket å tiltale Drevland for grov korrupsjon, men siktelsen ble henlagt av statsadvokaten på grunn av bevisets stilling.

NIS-registeret er attraktivt. Det tillater at man ansetter utenlandsk mannskap på lavere lønn. Det blir fort penger av sånt. Man får råd til både privatfly, hotellopphold for ordførere og andre ting. Men altså ikke nok til å betale skatt.

Torstein Hagen vil ikke svare på Dagsavisens spørsmål om skatt. Men gitt at han har valgt å flytte til Sveits, og deretter har internflyktet videre fra Basel til Luzern da Basel strammet inn sine skatteregler, må det være grunn til å tro at Torstein Hagen ikke har noe særlig lyst til å betale skatt, og at han anstrenger seg for å unngå det.

Han er ikke alene om det. Norges rikeste mann, eller skal vi si eksmann, John Fredriksen, gjorde kypriot av seg for å slippe å betale skatt til Norge. Datteren til Stein Erik Hagen, Caroline Hagen Kjos, har flyttet både seg selv og familiens formue til Sveits. «Det er selvsagt også mange andre grunner til at man blir boende utenlands enn formuesskatten, men den er utvilsomt en av årsakene», har Stein Erik Hagen forklart til Dagens Næringsliv.

Regjeringen har kuttet hardt i formuesskatten. Høyre og Frp ønsker å fjerne den helt. Det er selvfølgelig hyggelig for de aller rikeste. Men det fører til at felleskassa blir mer slunken. Det er ikke spesielt hyggelig for alle dem som trenger gode velferdsordninger. Enten det dreier seg om syke mennesker som trenger medisinsk behandling, elever som trenger skoler og lærere, uføre som trenger økonomisk trygghet eller skipsredere som trenger at noen redder passasjerer og mannskap når katastrofen rammer.

Norge går inn i en framtid der økonomien kommer til å være trangere enn den er nå. Det kan løses ved å kutte i velferdsytelser. Eller ved å øke skattene. Skatter omtales nå nesten utelukkende som en ulempe. Noe uønsket. «Så mye som nødvendig og så lite som mulig», sier Jonas Gahr Støre. Da har han langt på vei kjøpt høyresidens argumentasjon om at skatt er noe vi aller helst skulle sluppet, om vi bare kunne.

Torstein Hagen og alle vi andre kan velge å se det på en annen måte: Skatt er ikke en utgift for den enkelte. Det er en inntekt for fellesskapet. Ikke et nødvendig onde, men et nødvendig gode.